Serbiske Uroš Matić, der er lillebror til Nemanja Matić, skifter til FC København fra Sturm Graz og ligner afløseren for Thomas Delaney

Uroš Matić bliver det nye navn på FC Københavns centrale midtbane.

Efternavnet er kendt af de fleste med fodboldforstand - 26-årige Uros er lillebror til Chelseas Nemanja Matic

Uros Matic kommer til Danmark fra den østrigske topklub Sturm Graz.

Storebror Nemanja fører sig til dagligt frem i Chelsea, hvor han for tiden er en af profilerne på det suveræne førerhold i Premier League.

I modsætning til storebror Nemanja Matić, der er kontrollerende midtbanespiller, har lillebror Uroš flere offensive kvaliteter og foretrækker mere 8’er positionen, hvor han kan løbe fra felt til felt.

- Vi er meget stolte og tilfredse med, at vi har kunne tiltrække Matić til FCK. Det viser, at vi er en attraktiv klub, som er konkurrencedygtige på det europæiske transfermarked. Det er vigtigt for os, at vi hele tiden er på forkant i forhold til at have en stærk trup, og derfor har vi nu ageret i god tid inden de vigtige opgaver, der venter både i Europa og Superligaen til foråret, siger direktør Anders Hørsholt til FC Københavns hjemmeside, mens manager Ståle Solbakken supplerer:

- Han har kun været i den østrigske Bundesliga siden i sommer, men han har lynhurtigt etableret sig som en af de bedste midtbanespillere dernede, hvor han har vist sine evner som en løbestærk og hårdtarbejdende midtbanespiller.

- Han var hurtig til at integrere sig i Østrig, og vi forventer også, at han hurtigt falder til her, så han med det samme kan konkurrere om pladserne på midtbanen med Kvist, Gregus og Keita. Vi er rigtigt stærkt besat derinde nu, siger Ståle Solbakken til fck.dk.

Delaneys afløser

Med købet af Uroš Matić har FC København formentlig hentet den direkte afløser for Thomas Delaney, der skifter til Werder Bremen fra årsskiftet.

Derved har Ståle Solbakken endnu engang vist rettidig omhu og handlet hurtigt efter en profil forsvinder fra mandskabet.

For det bliver store sko, som Uroš Matić skal udfylde efter Thomas Delaney. Omvendt råder Ståle Solbakken nu over mindst tre kvalificerede spillere til de to centrale positioner på midtbanen.

- Jeg ser meget frem til at komme til F.C. København, som i mine øjne er en stor international klub. Jeg kender allerede en del til klubben, fordi FCK har gjort det så godt i Europa gennem mange år. Det er et stort skridt op i min karriere, og jeg vil kæmpe hårdt for holdet og for at gøre fansene glade. Jeg er selv en meget passioneret spiller og person, så det betyder meget for mig. Jeg kan lide at vinde, det er derfor, jeg er her,” siger Uroš Matić, der kommer til at spille i trøje nummer 8.

I sommer blev den slovakiske landsholdsspiller Jan Gregus hentet i den tjekkiske klub Jablonec, men han har stået meget i skyggen af Thomas Delaney og William Kvist, der har været det faste makkerpar centralt.

Med tilgangen af serberen kommer der yderligere konkurrence til den centrale midtbane, hvor Ståle Solbakken har flere kort at bringe i spil. Han kan eksempelvis også smide Youssef Toutouh ind i en central midtbanerolle, hvis det er nødvendigt.

Uros Matic er venstrebenet midtbanespiller, der er kendt for at gå til den i duellerne og udføre et stort løbearbejde. Det ventes, at FC København laver en langvarig aftale med midtbanespilleren.

FC København henter, ifølge Ekstra Bladets oplysninger Uros Matic (med bolden) i Sturm Graz. Foto: All Over Press

Stor succes i Østrig

26 årige Uroš Matić har siden sommerpausen spillet i Sturm Graz, hvor til han kom fra hollandske NAC Breda.

Han har været en stor profil og stamspiller hos Sturm Graz, hvor han har fået spilletid i samtlige 19 kampe i sæsonen på mandskabet, der aktuelt ligger på tredjepladsen blot tre point efter førende Altach.

Uroš Matić er dog ikke lige så målfarlig som Thomas Delaney. Han står aktuelt blot noteret for to scoringer i denne sæson.

Før denne sæson spillede han i NAC Breda, hvor han spillede i to en halv sæson.

I modsætning til storebror Nemanja har Uros endnu ikke formået at etablere sig på det serbiske landshold. Han har stadig sin landsholdsdebut til gode.

Uroš Matić er født i Slovakiet, hvor han indledte sin fodboldkarriere i Kosice, siden fik han en halvsæson på Benficas B-mandskab, inden han rejste til hollandsk fodbold.

Se også: FCK's onde cirkel skal brydes

Se også: Ærgrelse i Bulgarien: FCK en skidt lodtrækning

Se også: FCK-boss med hovedstadens kedeligste januarudsalg

Spillet om Ståle: Her er hans muligheder